PROTIMONOPOLNÝ ÚRAD SLOVENSKEJ REPUBLIKY

ROZHODNUTIE

Číslo:	2011/FK/3/1/025	Bratislava 13. júla 2011	

Protimonopolný úrad Slovenskej republiky, odbor koncentrácií, v správnom konaní číslo 0013/OK/2011 začatom dňa 31.05.2011 na základe oznámenia koncentrácie podľa § 10 ods. 9 zákona č. 136/2001 Z. z. o ochrane hospodárskej súťaže a o zmene a doplnení zákona Slovenskej národnej rady č. 347/1990 Zb. o organizácii ministerstiev a ostatných ústredných orgánov štátnej správy Slovenskej republiky v znení neskorších predpisov v znení neskorších predpisov podnikateľa Droege International Group AG so sídlom Poststrasse 5-6, 40213 Düsseldorf, Spolková republika Nemecko a podnikateľa Trenkwalder Beteiligungs GmbH so sídlom Richard Trenkwalder-Platz 1, 2432 Schwadorf, Rakúsko,

r o z h o d o l

na základe § 12 ods. 1 zákona č. 136/2001 Z. z. o ochrane hospodárskej súťaže a o zmene a doplnení zákona Slovenskej národnej rady č. 347/1990 Zb. o organizácii ministerstiev a ostatných ústredných orgánov štátnej správy Slovenskej republiky v znení neskorších predpisov v znení neskorších predpisov tak, že s ú h l a s í s koncentráciou spočívajúcou v nadobudnutí nepriamej výlučnej kontroly podnikateľom Droege International Group AG so sídlom Poststrasse 5-6, 40213 Düsseldorf, Nemecko nad podnikom podnikateľa Trenkwalder Beteiligungs GmbH so sídlom Richard Trenkwalder-Platz 1, 2432 Schwadorf, Rakúsko na základe syndikátnej zmluvy uzatvorenej dňa 20.04.2011 medzi spoločnosťou Trenkwalder Privatstiftung, Kirchengasse 22, 8661 Wartberg im Mürztal, Rakúsko ako predávajúcim a spoločnosťami Droege Capital GmbH, Poststrasse 5-6, 40213 Düsseldorf, Nemecko a Special HR Holding GmbH, Poststrasse 5-6, 40213 Düsseldorf, Nemecko ako kupujúcimi s pristúpením pána Ing. Richarda Trenkwaldera, [...] a Raifeissenlandesbank Oberösterreich Aktiengesellschaft, Europaplatz 1a, 4020 Linz, Rakúsko.

O d ô v o d n e n i e :

1.	Protimonopolnému úradu Slovenskej republiky, odboru koncentrácií (ďalej len „úrad“) bolo dňa 31.05.2011 doručené oznámenie koncentrácie (ďalej len „Oznámenie koncentrácie“) podľa § 10 ods. 9 zákona č. 136/2001 Z. z. o ochrane hospodárskej súťaže a o zmene a doplnení zákona Slovenskej národnej rady č. 347/1990 Zb. o organizácii ministerstiev a ostatných ústredných orgánov štátnej správy Slovenskej republiky v znení neskorších predpisov v znení neskorších predpisov (ďalej len „zákon“), zaevidované pod č. 2122/2011, v ktorom spoločnosť Droege International Group AG so sídlom Poststrasse 5-6, 40213 Düsseldorf, Nemecko (ďalej len „Droege“) prostredníctvom svojho splnomocneného právneho zástupcu JUDr. Martina Nedelku, Ph.D., advokátom advokátskej kancelárie Schönherr, Nám. 1. mája 18 (Park One), 811 06 Bratislava (ďalej len „právny zástupca“) oznamovala koncentráciu spočívajúcu v získaní nepriamej výlučnej kontroly podnikateľa Droege nad podnikom podnikateľa Trenkwalder Beteiligungs GmbH so sídlom Richard Trenkwalder-Platz 1, 2432 Schwadorf, Rakúsko (ďalej len „Trenkwalder“), prostredníctvom svojich dcérskych spoločností Droege Capital GmbH, Poststrasse 5-6, 40213 Düsseldorf, Nemecko (ďalej len „Droege Capital“) a Special HR Holding GmbH, Poststrasse 5-6, 40213 Düsseldorf, Nemecko (ďalej len „Special HR Holding) na základe syndikátnej zmluvy uzatvorenej dňa 20.04.2011 medzi spoločnosťou Trenkwalder Privatstiftung, Kirchengasse 22, 8661 Wartberg im Mürztal, Rakúsko ako predávajúcim a spoločnosťami Droege Capital a Special HR Holding ako kupujúcimi s pristúpením pána Ing. Richarda Trenkwaldera, [...] a Raifeissenlandesbank Oberösterreich Aktiengesellschaft, Europaplatz 1a, 4020 Linz, Rakúsko (ďalej len „Zmluva“).

2.	Na základe tohto oznámenia sa dňa 31.05.2011 podľa § 25 ods. 1 zákona v spojení s § 18 ods. 2 zákona č. 71/1967 Zb. o správnom konaní (správny poriadok) v znení neskorších predpisov začalo správne konanie vo veci predmetnej koncentrácie, ktorému bolo pridelené číslo správneho konania 0013/OK/2011, o čom úrad informoval oznamovateľa koncentrácie listom č. 2294/2011 zo dňa 10.06.2011.

3.	Vzhľadom na to, že Oznámenie koncentrácie neobsahovalo všetky náležitosti podľa § 10 ods. 12 zákona a Vyhlášky Protimonopolného úradu Slovenskej republiky č. 204/2009 Z. z., ktorou sa ustanovujú podrobnosti o náležitostiach oznámenia koncentrácie (ďalej len „Vyhláška“), úrad vyššie uvedeným listom vyzval oznamovateľa koncentrácie na doplnenie predmetného oznámenia koncentrácie a súčasne ho upovedomil, že lehota na vydanie rozhodnutia podľa § 11 zákona nezačala plynúť.

4.	Oznamovateľ koncentrácie doplnil chýbajúce informácie a podklady podľa § 10 ods. 12 zákona a Vyhlášky listom zaevidovaným úradom pod číslom 2393/2011 zo dňa 17.06.2011. Dňa 20. 06. 2011 sa na úrade uskutočnilo ústne prejednanie, ktorého sa zúčastnil právny zástupca spoločnosti Droege za účelom doplnenia informácií. Doručením listu číslo 2393/2011 v spojení s predmetným ústnym prerokovaním sa Oznámenie koncentrácie stalo podľa § 10 ods. 12 zákona v spojení s Vyhláškou úplným a dňa 21.06.2011 začala podľa § 11 zákona plynúť lehota 60 pracovných dní na vydanie rozhodnutia vo veci predmetnej koncentrácie.

5.	Správny poplatok podľa zákona č. 145/1995 Z. z. o správnych poplatkoch v znení neskorších predpisov vo výške 3 319 eur bol uhradený dňa 25.05.2011.

6.	Z podkladov a informácií, ktoré boli úradu predložené v predmetnom správnom konaní oznamovateľom koncentrácie vyplynuli nasledujúce skutočnosti.

	Podnikatelia
7.	Podľa § 2 ods. 1 písm. a) zákona sa tento zákon vzťahuje na podnikateľov. Podľa § 3 ods. 2 zákona podnikateľom na účely tohto zákona je podnikateľ podľa osobitného predpisu (§ 2 Obchodného zákonníka), ďalej fyzická osoba a právnická osoba, ich združenia a združenia týchto združení, ak ide o ich činnosti a konania, ktoré súvisia alebo môžu súvisieť s hospodárskou súťažou bez ohľadu na to, či tieto činnosti a konania sú alebo nie sú zamerané na dosahovanie zisku.

8.	Spoločnosť Droege je nezávislá poradenská a investičná spoločnosť, ktorá bola založená v roku 1998. Činnosti spoločnosti Droege sú rozdelené do dvoch oblastí: (i) poradenstvo spoločnostiam, ktoré sa zameriava na zvýšenie hodnoty a efektivity danej spoločnosti a (ii) priame investície s vlastným kapitálom do spoločností, predovšetkým v oblasti farmácie, zabezpečovacích systémov, zdravia a distribúcie informačných resp. komunikačných technológií. 

9.	Z vyššie uvedených skutočností vyplýva, že Droege je právnickou osobou, ktorej činnosti a konania súvisia s hospodárskou súťažou, a teda je podnikateľom v zmysle § 3 ods. 2 zákona, na ktorého sa zákon vzťahuje podľa § 2 ods. 1 písm. a) zákona.

10.	Spoločnosť Trenkwalder je holdingová spoločnosť, ktorá kontroluje spoločnosť Trenkwalder International AG so sídlom Richard Trenkwalder-Platz 1, 2432 Schwadorf, Rakúsko (ďalej len „Trenkwalder International“). Trenkwalder International drží priamo alebo nepriamo obchodné podiely v spoločnostiach tvoriacich podnikateľskú skupinu Trenkwalder.

11.	Podľa oznamovateľa koncentrácie skupina Trenkwalder je poskytovateľom služieb v oblasti personálneho poradenstva a ľudských zdrojov, predovšetkým v strednej a východnej Európe. Svoje služby v oblasti personálneho poradenstva poskytuje pre zákazníkov z rôznych segmentov, a to najmä zapožičiavaním zamestnancov, poradenstvom v personálnych otázkach, ale poskytuje aj systémové riešenia, pri ktorých služby oddelenia ľudských zdrojov preberá spoločnosť Trenkwalder. 

12.	Z vyššie uvedených skutočností vyplýva, že Trenkwalder je právnickou osobou, ktorej činnosti a konania súvisia s hospodárskou súťažou, a teda je podnikateľom v zmysle § 3 ods. 2 zákona, na ktorého sa zákon vzťahuje podľa § 2 ods. 1 písm. a) zákona.

Forma koncentrácie
13.	Podľa § 9 ods. 1 zákona koncentrácia je proces ekonomického spájania podnikateľov, ktorým je
a)	zlúčenie alebo splynutie dvoch alebo viacerých samostatných   podnikateľov, alebo
b)	získanie priamej alebo nepriamej kontroly jedným podnikateľom alebo viacerými podnikateľmi nad podnikom alebo nad časťou podniku iného podnikateľa alebo podnikateľov.

14.	Kontrolou sa podľa § 9 ods. 4 zákona rozumie možnosť vykonávať rozhodujúci vplyv na činnosť podnikateľa, najmä prostredníctvom 
a)  vlastníckych alebo iných práv k podniku alebo k jeho časti, 
b)  práv, zmlúv alebo na základe iných skutočností, ktoré umožňujú vykonávať rozhodujúci vplyv na zloženie, hlasovanie alebo rozhodovanie orgánov podnikateľa.

15.	Dňa 20.04.2011 bola uzatvorená Zmluva, na základe ktorej má podnikateľ Droege prostredníctvom dcérskych spoločností Droege Capital a Special HR Holding nadobudnúť [kontrolný podiel] na základnom imaní podnikateľa Trenkwalder.

16.	Na základe podkladov a informácií predložených v Oznámení koncentrácie úrad dospel k záveru, že v predmetnom prípade sa jedná o koncentráciu podľa § 9 ods. 1 písm. b) v spojení s § 9 ods. 4 písm. b) zákona spočívajúcu v získaní nepriamej výlučnej kontroly podnikateľom Droege nad podnikom podnikateľa Trenkwalder na základe Zmluvy.

	Účastníci správneho konania a koncentrácie
17.	Podľa § 25 ods. 3 písm. d) zákona účastníkom konania v prípade koncentrácie ktorá vznikla získaním priamej alebo nepriamej kontroly jedným podnikateľom alebo viacerými podnikateľmi nad podnikom alebo nad časťou podniku iného podnikateľa alebo podnikateľov je podnikateľ alebo podnikatelia, ktorí získavajú priamu alebo nepriamu kontrolu nad podnikom alebo nad časťou podniku iného podnikateľa alebo podnikateľov. Úrad teda zistil, že účastníkom správneho konania je  podnikateľ Droege. 

18.	Zároveň úrad zistil, že účastníkmi koncentrácie je podnikateľ Droege, ako podnikateľ, ktorý získava kontrolu nad podnikom podnikateľa Trenkwalder a podnikateľ Trenkwalder, nad ktorým sa kontrola získava.

	Koncentrácia podliehajúca kontrole úradu
19.	Podľa § 10 ods. 1 zákona koncentrácia podlieha kontrole úradu, ak
a)	spoločný celosvetový celkový obrat účastníkov koncentrácie za uzavreté účtovné obdobie predchádzajúce vzniku koncentrácie je najmenej 46 000 000 eur a aspoň dvaja účastníci koncentrácie dosiahli v Slovenskej republike celkový obrat každý najmenej 14 000 000 eur za uzavreté účtovné obdobie predchádzajúce vzniku koncentrácie alebo
b)	aspoň jeden z účastníkov koncentrácie dosiahol v Slovenskej republike celkový obrat najmenej 19 000 000 eur za uzavreté účtovné obdobie predchádzajúce vzniku koncentrácie a aspoň jeden ďalší účastník koncentrácie dosiahol celosvetový celkový obrat najmenej 46 000 000 eur za uzavreté účtovné obdobie predchádzajúce vzniku koncentrácie.

20.	Podľa § 10 ods. 2 zákona celkový obrat účastníka koncentrácie je súčet obratov
a)	účastníka koncentrácie,
b)	podnikateľov, v ktorých účastník koncentrácie priamo alebo nepriamo
1.	má podiel na základnom imaní vyšší ako polovicu,
2.	má právo vykonávať viac ako polovicu hlasovacích práv,
3.	má právo vymenovať viac ako polovicu členov orgánov  podnikateľa alebo
4.	má právo riadiť jeho podnik,
c)	podnikateľov, ktorí majú práva uvedené v písmene b) v podniku účastníka koncentrácie,
d)	podnikateľov, v ktorých majú podnikatelia uvedení v písmene c) práva uvedené v písmene b),
e)	podnikateľov, v ktorých dvaja alebo viacerí podnikatelia uvedení            v písmenách a) až d) majú spoločne práva uvedené v písmene b).

21.	Pri výpočte celkových obratov účastníkov koncentrácie sa uplatňuje znenie § 10 ods. 3 až 8 zákona v spojení s Vyhláškou Protimonopolného úradu Slovenskej republiky č. 269/2004 Z. z., ktorou sa ustanovujú podrobnosti o výpočte obratu.

22.	Vzhľadom na skutočnosť, že koncentrácia vznikla na základe Zmluvy zo dňa 20.04.2011 a podľa § 10 ods. 1 zákona sa do úvahy berie obrat účastníkov koncentrácie dosiahnutý za uzavreté účtovné obdobie predchádzajúce vzniku koncentrácie, úrad pri posudzovaní, či predmetná koncentrácia podlieha kontrole úradu vychádzal z obratov dosiahnutých účastníkmi koncentrácie v roku 2010.

23.	Z predložených podkladov a informácií v Oznámení koncentrácie vyplýva, že predmetná koncentrácia podlieha kontrole úradu podľa § 10 ods. 1 písm. b) zákona, nakoľko celkový obrat dosiahnutý na území Slovenskej republiky za rok 2010 podnikateľom Trenkwalder presiahol 19 000 000 eur a celosvetový celkový obrat podnikateľa Droege za rok 2010 presiahol 46 000 000 eur.

24.	Vzhľadom na to, že účastník konania označil presnú výšku celkových obratov účastníkov koncentrácie za predmet obchodného tajomstva, úrad tieto údaje v rozhodnutí neuvádza a sú súčasťou spisového materiálu.

Relevantné trhy
25.	Podľa § 3 ods. 3 zákona relevantný trh je priestorový a časový súbeh ponuky a dopytu takých tovarov, ktoré sú na uspokojenie určitých potrieb z hľadiska užívateľa zhodné alebo vzájomne zastupiteľné. Podľa § 3 ods. 4 zákona tovarový relevantný trh zahŕňa zhodné alebo vzájomne zastupiteľné tovary schopné uspokojiť určitú potrebu užívateľov. Podľa § 3 ods. 5 zákona vzájomne zastupiteľné tovary sú tovary, ktoré sú zastupiteľné najmä z hľadiska ich fyzikálnych a technických charakteristík, ceny a účelu použitia.

26.	Podľa § 3 ods. 6 zákona priestorový relevantný trh je vymedzený územím, na ktorom sú súťažné podmienky také homogénne, že toto územie môže byť odčlenené od ostatných území s odlišnými súťažnými podmienkami.

27.	Pri vymedzení relevantných trhov z tovarového hľadiska úrad vychádza z ustanovení § 3 ods. 3 až 5 zákona a z hlavných činností a aktivít, ktoré vykonávajú účastníci koncentrácie a s nimi prepojení podnikatelia na území Slovenskej republiky.

28.	Z Oznámenia koncentrácie vyplýva, že aktivity účastníkov koncentrácie sa neprekrývajú ani na území Slovenskej republiky ani mimo neho.

Droege
29.	Podľa Oznámenia koncentrácie spoločnosť Droege má podiely, v rámci svojho investičného portfólia, prevažne v spoločnostiach v oblasti farmácie, zabezpečovacích systémoch, zdravotníctva a distribúcie informačných a komunikačných technológií. Na Slovensku vzhľadom na výšku dosiahnutého obratu v roku 2010 pôsobí len v zanedbateľnej miere prostredníctvom nasledujúcich spoločností, ktoré stoja na čele podnikateľských aktivít v uvedených oblastiach:

Obchodné meno	Sídlo	Činnosť podnikateľa	

			

			

			
Zdroj: Oznámenie koncentrácie

Trenkwalder
30.	Skupina Trenkwalder je poskytovateľom služieb v oblasti ľudských zdrojov. Poskytuje svoje služby v oblasti ľudských zdrojov pre zákazníkov z rôznych segmentov, predovšetkým zapožičiavaním zamestnancov. Ponúkané služby siahajú od zapožičania špecializovanej pracovnej sily, cez zamestnancov pre konkrétne odvetvia (napr. kancelárske/financie/ predaj; technika; IT; priemysel a stavebníctvo), ďalej cez poradenstvo v personálnych otázkach až po systémové riešenia, pri ktorých služby oddelenia ľudských zdrojov preberá spoločnosť Trenkwalder. 

31.	V Slovenskej republike pôsobí skupina Trenkwalder predovšetkým prostredníctvom nasledujúcich dcérskych spoločností: (i) Trenkwalder, a.s., Námestie 1. mája 18, 811 06 Bratislava, (ii) Trenkwalder Solutions, s.r.o., Rožňavská 24, 821 04 Bratislava, (iii) Trenkwalder Management, s.r.o., Námestie 1. mája 18, 811 06 Bratislava, (iv) Trenkwalder Factory, s.r.o., Námestie 1. mája 18, 811 06 Bratislava, (v) Trenkwalder Czech s.r.o., Mariánske námestie 11, 010 01 Žilina, (vi) SVETOM DOMOV, spol. s r.o., Bratislavská 354/32, 018 41 Dubnica nad Váhom a (vii) Pamona, s.r.o., Sládkovičova 6, 010 01 Žilina.

32.	Vychádzajúc z rozhodovacej praxe Európskej komisie (ďalej len „Komisia“), Komisia rozlišuje spravidla medzi službami spočívajúcimi v dočasnom zapožičiavaní pracovných síl a sprostredkovávaní stálych pracovných síl (poradenstvo v oblasti ľudských zdrojov).

33.	Ohľadne dočasného zapožičiavania pracovných síl vymedzila Komisia trh viackrát ako širší trh, podľa súčasného stavu však nevylučuje, že relevantný trh by mohol byť v niektorých prípadoch vymedzený užšie podľa jednotlivých odborov činností zapožičaného zamestnanca s ohľadom na špecializáciu pracovných síl v konkrétnej oblasti, ako aj vyššie mzdy pre špecializované pracovné sily. Vzhľadom na uvedené Komisia zvažovala rozlíšenie trhu na tradičný, všeobecný trh zapožičiavania pracovnej sily a trh špecializovanej zapožičanej pracovnej sily. Segment tradičného trhu zapožičiavania pracovnej sily možno ešte rozdeliť na kancelárske a priemyselné pracovné sily a segment špecializovaného trhu sa rozdeľuje na zapožičiavanie pracovnej sily podľa jednotlivej špecializácie (napr. IT, inžinierstvo, finančníctvo, právo, medicína, veda a pod.). S ohľadom na nutnosť zo strany spoločnosti poskytujúcej zapožičanie disponovať vedomosťami v oblasti špecializovaného oboru a takisto disponovať zamestnancami so špeciálnou kvalifikáciou, ako aj byť známy medzi zákazníkmi ako etablovaný poskytovateľ.  V uvedených rozhodnutiach necháva Komisia presnú definíciu trhu otvorenú.

34.	Z dôvodu existujúcich jazykových bariér, rôznych štandardov kvalifikácie ako aj preferencií zamestnávateľov, vymedzuje Komisia pri dočasnom zapožičaní pracovných síl, ako aj pri sprostredkovaní stálych pracovných síl/poradenstve v oblasti ľudských zdrojov, trhy národne. Komisia zvažovala aj iné možné vymedzenie v oblasti veľkých poskytovateľov alebo pre špecialistov, avšak nezaujala k tomuto konečné stanovisko. 

Dočasného zapožičiavanie pracovných síl
35.	Na základe aktivít účastníka koncentrácie na území Slovenskej republiky oznamovateľ koncentrácie vyčíslil podiel, ktorý dosiahol podnikateľ Trenkwalder v roku 2010 v oblasti dočasného zapožičiavania pracovných síl na území Slovenskej republiky. Ďalšími subjektmi, ktoré podľa Oznámenia koncentrácie pôsobia v oblasti dočasného zapožičiavania pracovných síl na území Slovenskej republiky sú napríklad spoločnosti ADECCO, INDEX NOSLUŠ alebo MANPOWER SLOVENSKO. Údaje o výške podielov sú uvedené v nasledujúcej tabuľke:

Súťažiteľ	Podiel (2010)
(%)	
Trenkwalder	[20 - 30]	
Adecco	11,4	
Index Nosluš	10,4	
Manpower Slovensko	7,5	
Xawax	3,4	
Start SK	3,4	
Grafton	2,6	
HRC	2,5	
Allprof	1,6	
GIT Consult	1,3	
Zdroj: Oznámenie koncentrácie

Sprostredkovanie stálych pracovných síl
36.	Na základe aktivít účastníka koncentrácie na území Slovenskej republiky oznamovateľ koncentrácie vyčíslil podiel, ktorý dosiahol podnikateľ Trenkwalder v roku 2010 v oblasti sprostredkovania stálych pracovných síl na území Slovenskej republiky. Ďalšie subjekty, ktoré podľa Oznámenia koncentrácie pôsobia v oblasti sprostredkovania stálych pracovných síl na území Slovenskej republiky sú uvedené spolu s údajom o výške ich podielu v nasledujúcej tabuľke:

Súťažiteľ	Podiel (2010)
(%)	
Adecco	13,8	
Grafton	9,6	
GIT Consult	7,1	
Start SK	6,7	
Manpower Slovensko	6,3	
Allprof	5,8	
Trenkwalder	[0 - 5]	
Xawax	2,2	
Index Nosluš	1,8	
	Zdroj: Oznámenie koncentrácie

37.	Z vyššie uvedených skutočností vyplýva, že v aktivitách podnikateľa Droege a podnikateľa Trenkwalder nedochádza k horizontálnemu ani k vertikálnemu prekrytiu. Vzhľadom na nižšie uvedené závery úrad ponechal definíciu predmetných relevantných trhov otvorenú a v ďalšej časti sa zaoberal skúmaním dopadov posudzovanej koncentrácie vo vymedzených oblastiach na území Slovenskej republiky.

Dopad koncentrácie na hospodársku súťaž
38.	Podľa ustanovenia § 12 ods. 1 zákona úrad vydá rozhodnutie, že s koncentráciou súhlasí, ak koncentrácia nevytvára, alebo neposilňuje dominantné postavenie, ktorého dôsledkom sú významné prekážky efektívnej súťaže na relevantnom trhu.

39.	Podľa § 8 ods. 1 zákona dominantné postavenie na relevantnom trhu má podnikateľ alebo niekoľko podnikateľov, ktorí nie sú vystavení podstatnej hospodárskej súťaži a ktorí sa vzhľadom na svoju ekonomickú silu môžu správať nezávisle.

40.	Podľa podkladov a informácií uvedených v Oznámení koncentrácie pre spoločnosť Droege predstavuje koncentrácia dlhodobú investíciu na dynamicky sa rozvíjajúcom trhu. Podnikateľ Droege poskytne podnikateľovi Trenkwalder potrebnú kapitálovú vybavenosť, ktorá by mala umožniť plánovaný úspešný rast podnikateľskej skupiny Trenkwalder. Spoločnosť Droege by mala podnikateľskú skupinu Trenkwalder obohatiť aj o svoje skúsenosti v oblasti podnikového poradenstva.

41.	Úrad sa zaoberal účinkami posudzovanej koncentrácie, ktoré sa prejavia na tuzemskom trhu. Preto úrad skúmal, či uskutočnením koncentrácie nedôjde na území Slovenskej republiky vo vyššie uvedených oblastiach k takým zmenám, ktoré by vytvárali alebo posilňovali dominantné postavenie účastníkov koncentrácie, ktorého dôsledkom môžu byť významné prekážky efektívnej súťaže.

42.	V súlade s vyššie uvedeným úrad zistil, že z účastníkov koncentrácie sústavne pôsobí na území Slovenskej republiky len podnikateľ Trenkwalder. Podnikateľ Droege pôsobí na slovenskom trhu len v zanedbateľnej miere.

43.	Droege pôsobí celosvetovo, no v Slovenskej republike nedrží žiadne obchodné podiely v slovenských spoločnostiach a ani tu nevykonáva žiadnu dlhodobú podnikateľskú činnosť.

44.	Z vyššie uvedených skutočností vyplýva, že predmetnou koncentráciou nedochádza na území Slovenskej republiky k zmenám podmienok hospodárskej súťaže, teda predmetná koncentrácia nebude mať žiadny negatívny vplyv na hospodársku súťaž v Slovenskej republike.

Záver
45.	Vychádzajúc z uvedeného, najmä zo skutočnosti, že účastníci koncentrácie boli pred predmetnou koncentráciou a budú aj po jej uskutočnení vystavení podstatnej súťaži a vzhľadom na svoju ekonomickú silu sa nebudú môcť správať nezávisle, úrad dospel k záveru, že predmetná koncentrácia nevytvára alebo neposilňuje dominantné postavenie účastníka predmetnej koncentrácie, ktorého dôsledkom sú významné prekážky efektívnej hospodárskej súťaže na vymedzených trhoch.

46.	V súlade s § 33 zákona úrad listom číslo 2572/2011 zo dňa 30.06.2011 vyzval účastníka správneho konania prostredníctvom právneho zástupcu pred vydaním rozhodnutia v predmetnej veci, aby sa ústne alebo písomne vyjadril k jeho podkladom a k spôsobu ich zistenia, prípadne aby navrhol jeho doplnenie.

47.	Účastník konania sa prostredníctvom právneho zástupcu k predmetnej výzve vyjadril listom zaevidovaným úradom pod číslom 2600/2011 zo dňa 06.07.2011, v ktorom vyjadruje svoj súhlas s podkladom pre rozhodnutie, ako aj so spôsobom jeho zistenia tak, ako sú tieto formulované v liste číslo 2572/2011 s výnimkou jednej pripomienky týkajúcej sa obchodného tajomstva, ktorá bola v znení rozhodnutia zapracovaná.

48.	Na základe vyššie uvedených skutočností úrad rozhodol tak, ako je uvedené vo výroku tohto rozhodnutia.

P o u č e n i e:
Podľa § 34 ods. 1 zákona č. 136/2001 Z. z. o ochrane hospodárskej súťaže a o zmene a doplnení zákona Slovenskej národnej rady č. 347/1990 Zb. o organizácii ministerstiev a ostatných ústredných orgánov štátnej správy Slovenskej republiky v znení neskorších predpisov v znení neskorších predpisov proti tomuto rozhodnutiu môže byť podaný rozklad Rade Protimonopolného úradu Slovenskej republiky prostredníctvom Protimonopolného úradu, odboru koncentrácií, Drieňová 24, 826 03 Bratislava, v lehote 15 dní odo dňa jeho doručenia. Podľa § 61 ods. 1 zákona č. 71/1967 Zb. o správnom konaní (správny poriadok) v znení neskorších predpisov včas podaný rozklad má odkladný účinok. Toto rozhodnutie je preskúmateľné súdom podľa § 247 Občianskeho súdneho poriadku po vyčerpaní riadnych opravných prostriedkov.

	Mgr. Daniela Lukáčová
	riaditeľka odboru koncentrácií

    

Rozhodnutie sa doručuje:

JUDr. Martin Nedelka, Ph.D.
advokát
advokátska kancelária Schönherr
Nám. 1. mája (Park One)
811 06 Bratislava